אריאלה שטרנבך

אריאלה שטרנבך (נולדה ב-31 ביולי 1990) היא עיתונאית ישראלית המשמשת כתבת לענייני חרדים וכתבת בדסק תחקירים והמגזין ב"חדשות 13".

ביוגרפיה 
שטרנבך נולדה בטבריה, ליחיאל ולנורית. אביה הוא ממוצא אמריקאי, נהג אוטובוס במקצועו, ואמה ממוצא תוניסאי שעובדת כמורה. הרביעית מבין שמונה אחים. עם השנים התחזקה המשפחה מבחינה דתית ועברה להתגורר בביתר עילית.

למדה בבית יעקב, ובהמשך עברה לבית הספר בית חנה של חסידות חב"ד בירושלים. במשך שנתיים עבדה כגננת ומטפלת. היא עברה תוכנית לחוקרים פרטיים מטעם היחידה הארצית לחקירות וביטחון. ב-2010 הקימה עסק להלבשה תחתונה בביתר עילית יחד עם אחותה, אותו מכרה כשחתמה על חוזה העסקה עם ידיעות אחרונות.

ב-2015 עבדה ככתבת פרילנס בידיעות אחרונות וynet התחקיר הראשון שפרסמה בדק את תגובתם של 27 רבני ערים ושכונות ברחבי הארץ, אל מול טענות על הטרדות מיניות בהתייעצות עמם, כיצד לפעול. רובם ביקשו לסגור את זה בתוך הקהילה מחשש להרס חייהם של שני הצדדים. התחקיר שפרסמה עורר רעש והדים. הוא גם נבחר לתחקיר השנה של ידיעות.

ב-2016 החלה לעבוד בידיעות אחרונות ככתבת.

באותה שנה חשפה עם צח שפיצן גילויים חדשים בפרשת המיסים של בר רפאלי.

בין חשיפותיה הבולטות:
תיעוד נדיר של "נשות הטליבאן", כשהסתננה אל תוך הקבוצה ותיעדה את הקהילה הסגורה מבפנים.
שורת תחקירים שחשפה על המצב בבתי האבות הסיעודיים בישראל, במסגרת התחקיר התנדבה שטרנבך ב-14 בתי אבות ותיעדה אלימות, השפלה והזנחה קשה כלפי קשישים בבתי אבות סיעודיים. התחקירים עוררו סערה במערכת הפוליטית. שבעקבותיהם, התקיים בוועדת העבודה, הרווחה והבריאות בכנסת דיון דחוף על המצב בבתי האבות הסיעודיים. עוד חשפה שטרנבך, תחקיר שגולל את סיפורן של חרדיות צעירות, שכלל הטסתן לארצות הברית ומסירת תינוקותיהן שרק נולדו לאימוץ בניגוד לרצונן. במסגרת התחקיר שטרנבך התחזתה לצעירה בהיריון ותיעדה את פגישותיה עם העסקן החרדי חיים אהרון יוספי שהציעה למכור את תינוקה בעקבותיו פנתה חברת הכנסת יעל גרמן ליועמ"ש אביחי מנדלבליט כדי שיורה למשטרה לפתוח בחקירה. היא חשפה סדרת תחקירים על הכשלים במערכת הבריאות הציבורית, בדגש על חדרי המיון בבתי החולים.

במשך שלוש שנים שימשה כתבת במחלקת התחקירים של "ידיעות אחרונות" ו-ynet.

בינואר 2019 עברה לערוץ 13, ובאותה שנה מונתה לכתבת לענייני חרדים בחדשות 13 ובכך הפכה לאישה הראשונה שמונתה לכתבת חרדים בטלוויזיה.

באוקטובר 2019 חשפה שטרנבך בחדשות 13 תחקיר על אליעזר ברלנד המתועד כשהוא מורה לחולת סרטן להימנע מקבלת טיפולים מצילי חיים תוך הבטחה לריפוי ואריכות ימים תמורת פדיון נפש בסך עשרות אלפי שקלים. החולה, שהעבירה לרשותו של ברלנד למעלה מ-600,000 ש"ח כדי לקבל את ברכתו, מתה זמן קצר לאחר מכן. בעקבות פרסום התחקיר הגיעו עדויות נוספות מקרובי משפחה של חולים שברלנד הורה להם להימנע מטיפול רפואי, וגבה מהם סכומי כסף גבוהים בתמורה לברכה שהייתה אמורה לרפאם. חולים אלו מתו תוך זמן קצר. בעקבות התחקיר חקרה המשטרה כמה ממקורביו ותפסה מסמכים, בחשד לקבלת דבר במרמה והלבנת הון.
ב-9 בפברואר 2020 פשטה המשטרה על ביתו של ברלנד ועצרה אותו, את אשתו וחמישה ממקורביו בחשד לעבירות של עושק, מרמה והלבנת הון. חסידיו של ברלנד ניסו להפריע למעצרים בין היתר בעזרת יידוי אבנים. שני שוטרים נפצעו קל בראשם. ב-1 במרץ הוגש נגדו כתב אישום באשמת קבלת דבר במרמה בנסיבות מחמירות, ניסיון לקבלת דבר במרמה בנסיבות מחמירות, עושק וניסיון עושק וניסיון לשידול חבלה חמורה.

השכלה וחיים אישיים 
היא בעלת תואר ראשון בחינוך וחברה ותואר שני במדיניות ציבורית מהאוניברסיטה העברית בירושלים.

שטרנבך מתגוררת בביתר עילית, ב-23 באוקטובר 2022 נישאה לזאב מירסקי.

קישורים חיצוניים 

שטרנבוך ביוטיוב
אריאלה שטרנבך בחדשות 13

הערות שוליים 

עיתונאיות ישראליות
עיתונאים ישראלים
כתבים לענייני חרדים
סגל ידיעות אחרונות
סגל ערוץ עשר
סגל חדשות 13
חרדיות ישראליות
עיתונאיות חרדיות ישראליות
ביתר עילית: אישים
בוגרות האוניברסיטה העברית בירושלים
בוגרי האוניברסיטה העברית בירושלים
מתנחלות
ישראליות שנולדו ב-1990
ישראלים שנולדו ב-1990